Munkabérből fizetendő járulékok
Az alábbiakban összeszedtem, milyen járulékokat kell fizetni a munkabérből (ezek a munkavállalótól történő levonások), ill. a munkabér után (a munkáltató költségei) 2007-ben. A szabályokat itt külön nem részletezem, mivel az alábbi járulékok alapjának megállapítása nem mindig egyszerű. Leegyszerűsítve azt mondhatjuk, hogy a %-osan meghatározott járulékok alapja a bruttó bér, a legtöbb pénzbeli juttatás (pl. jutalom, prémium), a betegszabadságra járó bér. Ezek alól vannak kivételek, de ha minden szabályt korrekten szeretnék leírni, akkor oldalakon keresztül sorolnám a sokak számára teljesen érthetetlen szöveget. Tehát most nagyon leegyszerűsítve csak felsorolom a különböző százalékokat. 

Munkavállalók által fizetendő járulékok: 

· nyugdíjjárulék magánnyugdíj-pénztári tag esetén 0,5%, nem magánnyugdíj-pénztári tag esetén 8,5% 

· magánnyugdíj-pénztári tag tagdíja 8% 

· egészségbiztosítási járulék 4+3% 

· munkavállalói járulék 1,5% (ez gyakorlatilag egy biztosítás, mely alapján munkanélküliség esetén járadékra jogosult lesz a munkavállaló) 

Munkáltató által fizetendő járulékok: 

· nyugdíjjárulék 21% 

· egészségbiztosítási járulék 5+3% 

· munkaadói járulék 3% 

· tételes egészségügyi hozzájárulás (EHO) 1950 Ft/fő/hó 

· szakképzési hozzájárulás 1,5% (ennek szabályai tényleg bonyolultak, a cégek ennek az összegnek egy részét felhasználhatják saját dolgozóik képzésére, vagy fizethetik saját maguk által választott iskolának is) 

Ha nagyon le akarjuk egyszerűsíteni a dolgot, akkor azt mondhatjuk, hogy a munkavállalók bruttó bérének 17%-át vonják le járulékokra, ill. ezen felül maximum 36%-át személyi jövedelemadóra (a számítás módját lásd a korábbi posztban, azzal a kiegészítéssel, hogy a 2007-ben érvényes adótábla a következő: 0 - 1.700.000 Ft-ig 18%, 1.700.001 Ft-tól 306.000 Ft + az 1.700.000 Ft fölötti rész 36%-a). Így jövedelemtől függően az összes levonás kb. 35 - 50% közé esik.
A munkáltató a bruttó béren felül kifizet járulékokra 33,5%-ot plusz a tételes EHO-t, ill. egyes juttatások után még jó néhány %-nyi személyi jövedelemadót is, tehát egy munkavállalóra jutó összes személyi jellegű költség a munkavállaló (bejelentett) bruttó bérének minimum 133,5%-a. 

Költségek 

A munkaviszonyban foglalkoztatott munkavállaló jóval többe kerül a munkáltatónak, mint a megbízott vagy a vállalkozó. A bruttó munkabérből meghatározott levonásokkal kell számolni, mind a munkáltatónak, mind a munkavállalónak.

A munkáltató által fizetendő:

1. a társadalombiztosítási járulék, amely nyugdíjbiztosítási járulékból (24%) és egészségbiztosítási járulékból (5%) áll, 

2. az 1,5 %-os szakképzési hozzájárulás, 

3. a 3 %-os munkaadói járulék, 

4. az egészségügyi hozzájárulás, amely 2005. november 1-jétől havi 1950 forint (naptári naponként 65 forint), illetve 

5. az esetleges rehabilitációs hozzájárulás. 

A munkavállaló által fizetendő:

1. a nyugdíjjárulék, amely a kizárólag a társadalombiztosítási nyugdíj hatálya alá tartozó biztosított esetében 9,5 %, a magán-nyugdíjpénztár tagja esetében 1,5 % és 8 % magán-nyugdíjpénztári tagdíj, 

2. 6 %-os egészségbiztosítási járulék, 

3. 1,5%-os munkavállalói járulék.

Ezek a levonások sokkal költségesebbé teszik a munkajogviszonyt, amelyet a munkáltatók színlelt szerződéssel próbálnak kijátszani.

